<classify> BUNDI wa Migogoro amezidi kulitikisa Kanisa la Uinjilisti Tanzania na kuifanya serikali kuingilia kati huku Taasisi ya Kuzuia na Kupambana na Rushwa nchini Takukuru ikikabidhiwa jukumu kulichunguza kanisa hilo.Mkuu wa Mkoa wa Mbeya, Albert Chalamila aliiagiza Takukuru kufanya uchunguzi katika miradi yote inayomilikiwa na kanisa hilo. Chalamila alichukua uamuzi huo kutokana na kuwepo kwa migogoro baina ya viongozi wa juu wa kanisa hilo lenye makao makuu katika mji wa Mbalizi Wilaya ya Mbeya mkoani hapa. Alitoa maagizo baada ya kusikiliza maelezo ya viongozi na watumishi wa kanisa hilo katika kikao cha juzi.Alisema mgogoro uliopo unachafua taswira ya kanisa na mkoa wake. Alisema amebaini kuwepo changamoto katika miradi hivyo hivyo kuitaka Takukuru ifanye uchunguzi na kama kutakuwa na kiongozi asiyetaka kutoa ushirikiano, achukuliwe hatua. Aliagiza uongozi wa kanisa kuitisha mkutano mkuu kabla ya Januari 10 mwakani ili viongozi waweze kupata maridhiano ya migogoro yao.Alisema wanachama wana hiari ya kuwaengua viongozi wao au la na pia amemwagiza Mwenyekiti wa Kanisa kuwarudisha wachungaji na bodi ya manesi aliyoivunja Hospitali ya Ifisi. Alisema hayo yote yasipotekelezwa ndani ya muda alioagiza, atawahamisha madaktari wote wa Hospitali ya Ifisi walioajiriwa na serikali pamoja na kuzifunga taasisi zote za kanisa hilo.Nakuagiza Mwenyekiti kuitisha mkutano mkuu ili msuluhishane huko. Warudishe wachungaji uliowafukuza kabla ya Ijumaa leo, irudishe bodi ya manesi vinginevyo nitazifunga taasisi zote ili mbishane kwanza ndio mrudi,alisema.Awali wakizungumzia mgogoro huo, Mchungaji Jacob Mwakasole ambaye ni Ofisa Uhusiano alisema changamoto ni viongozi wa juu kanisa kutotaka kusimamiwa katika matumizi ya fedha. Mmoja wa watumishi wa kanisa hilo, Mwalimu Foward Mgalla alisema alisimamishwa kazi na kuvuliwa uumini wa kanisa baada ya kuhoji kwenye kikao uvunaji miti ya kanisa bila taarifa.  <topic>: KITAIFA 